Tommy Dinesen (SF), 1997-11-20:
Først tak til ministeren.
Jeg synes, jeg kunne høre, der i hvert fald er nogle tiltag undervejs, og det er vi selvfølgelig ikke utilfredse med og slet ikke i disse tider.
Det er en fantastisk oplevelse at kunne konstatere, at DSB for øjeblikket er ved at blive kvalt i sin egen succes, fordi man ikke har været forudseende nok i sin tid; hvem der så har skylden for det, skal jeg ikke komme nærmere ind på.
Men det er jo sådan i dag, at der er ikke plads på skinnerne, som ministeren også har været inde på, og det er en af baggrundene for denne forespørgsel.
Men det har altså ikke hjulpet, og det er lidt ærgerligt.
I går, da jeg tog et tog fra Holbæk, var der kun ét toilet, der kunne bruges.
Man kan sige, det er småtingsafdelingen i de store divisioner på området, men det er det, som pendlerne hver dag møder i deres dagligdag.
Det er godt, at jeg kom herind for 2 timer siden, for med de sædvanlige forsinkelser, der er for øjeblikket, kan jeg godt se, at der lurer en skandale på et eller andet tidspunkt, når Øresundsforbindelsen er færdig. Måske kan der laves nogle tekniske ting med skinnenettet, der kan hjælpe noget på det, så der kan være flere tog mellem Ringsted og København.
Men kan der ikke det, står vi altså i den situation, at den kollektive trafik her i landet ikke kan optage den forventede passagermængde, som vi gerne skulle have på området.
I Politiken i dag kan vi læse, at man siger fra Arbejderbevægelsens Erhvervsråds side, at der er behov for en fordobling af de investeringer på området, vi har i dag.
Man siger, at der investeres 1 mia. kr., og man mener, at behovet nok er 2 mia. kr. Jeg tror, det er rigtigt, og jeg ved i hvert fald, at det er for lidt, der bliver investeret i dag.
Jeg hørte også ministerens positive tilkendegivelse med hensyn til Sydbanen og Nordvestbanen, som i hvert fald har givet nogle problemer, som har resulteret i mange breve til folketingsmedlemmerne i de pågældende områder.
Det samme gør sig gældende, når man skal fra den ene ende af Sjælland til den anden.
Jeg skal ikke sige så meget om Jylland i den forbindelse, men det er meget svært at bevæge sig i både Roskilde Amt, Vestsjællands Amt og Storstrøms Amt, når man skal fra nord til syd eller omvendt.
Det er næsten umuligt at komme den vej, og også det indikerer, at der er behov for nogle investeringer.
Som jeg startede med at sige, er de problemer ikke noget, der er dukket op lige nu.
Det er noget, vi har vidst gennem mange år, og på den temadag, vi havde i Trafikudvalget - hvor offentligheden for første gang havde adgang - var de forskellige trafikordførere, især fra nogle af de partier, der har været med til at lave de sidste 12 års forlig om DSB, inde på det.
Jeg tænker her især på Venstre og De Konservative, hvor især hr. Kaj Ikast var klar over, at der nok ikke var investeret tilstrækkeligt i den kollektive trafik, og det synes jeg var en udmærket erkendelse af hr. Kaj Ikast.
Ministeren var også inde på den jyske længdebane, og det er som bekendt rigtigt, at der er mange passagerer på den.
Men med hensyn til de investeringer, der skal ske,
er der vedtaget et lovforslag, som ikke fik SF's støtte, for vi mener ikke, at den milliard, eller hvor meget det nu bliver, der skal bruges for at give en tidsbesparelse på 2-3 minutter, skal investeres her.
Der er masser af andre steder, hvor der kunne investeres.
Fra SF's side har vi f.eks. foreslået genoprettelse af banen mellem Slagelse og Næstved, og i regionalradioen hørte jeg forleden hr. Søren Hansen sige, at han syntes, det var en god idé.
Men der er altså ikke ret meget bane, da der ikke er anden togdrift end med veterantog i dag, og det er klassen under de tog, der normalt er på Syd- og Nordvestbanen - sådan til almindelig oplysning.
Men her kunne man få en tidsbesparelse for 600 mio. kr., og det mener vi ville være bedre.
Der er også masser af andre steder, hvor man kunne investere i dobbeltspor, og her kunne man i hvert fald have fået en tidsgevinst for pendlerne som sådan.
Vi ved selvfølgelig også godt, at det ikke er muligt at foretage disse her milliardinvesteringer fra den ene dag til den anden for at få forbedret togdriften som sådan.
Vi så i Finansudvalget, da vi for nylig vedtog at bruge 125 mio. kr. til tre nye IC3-tog til Sydbanen, at der går over 1 år fra den dag, ordren indløber, til den dag, toget står på skinnerne.
Det viser noget om, at investeringerne er meget langsigtede, og det er selvfølgelig SF's håb, at de forskellige partiers ordførere undere debatten vil give udtryk for, at man er indstillet på, som hr. Svend Heiselberg sagde på temamødet, at man godt vil være med til nogle flere investeringer.
Hr. Svend Heiselberg sagde også, at trafikministeren bare kunne komme med nogle aktstykker for området til Finansudvalget, for så skulle man nok stemme for dem, og det kunne man godt være med til. Vi har ikke set dem endnu, men vi vil da gerne se dem.